કોંગ્રેસે આતંકવાદીઓને બિરયાની ખવડાવી, અમે ગોળીઓ ખવડાવીએ છીએ: યોગી
નવગુજરાત સમય | Publish Date: Nov 26 2018 4:39PM
એજન્સી, મકરાના
મુંબઇ 26/11 આતંકી હુમલાના આજે 10 વર્ષ થયા છે. ઉત્તર પ્રદેશના મુખ્યમંત્રી યોગી આદિત્યનાથે રાજસ્થાનમાં ભાજપ માટે વિધાનસભા ચૂંટણીના પ્રચાર દરમિયાન મકરાનામાં કોંગ્રેસ પર પ્રહરો કર્યા છે. તેમણે મુંબઇમાં થયેલા હુમલા અંગે વાત કરતા જણાવ્યું હતું કે, કોંગ્રેસે દેશમાં વિભાજન કરનારું રાજકારણ કર્યું છે. જેના પરિણામ સ્વરૂપે આતંકવાદ શિખર ઉપર હતું. આજે તમે આતંકવાદીઓને જોઇ શકો છો, જેમને કોંગ્રેસે બિરયાની ખવડાવી છે અને હવે અમે તેમને ગોળીઓ ખવડાવી રહ્યા છે.
નોંધનીય છે કે, 26 નવેમ્બરે પાકિસ્તાનથી સમુદ્રી માર્ગથી આવીને લશ્કર-એ-તૈયબાના 10 આંતકીઓએ અંધાધુંધ ગોળબારી કરીને અનેક લોકોના જીવ હણી લીધા હતા અને સંખ્યાબંધ લોકોને ઘાયલ કર્યા હતા. આતંકીઓએ સતત ચાર દિવસ સુધી મુંબઇના વિવિધ વિસ્તારોમાં હુમલા કર્યા હતા જેમાં કુલ 166 લોકોના મોત થયા હતા અને 300થી વધુ લોકો ઘાયલ થયા હતા.
પોલીસે હુમલાખોરેને જવાબી હુમલો કરીને મારી નાંખ્યા હતા જોકે એક આતંકી અજમલ કસાબને જીવતો પકડી લીધો હતો. જેને ભારતમાં સુનાવણી બાદ 21 નવેમ્બર 2012એ ફાંસીના માચડે લટકાવી દીધો હતો. આ હુમલામાં એટીએસના તસ્કાલીન પ્રમુખ હેમંત કરકરે, સેનાના મેજર સંદીપ ઉન્નીકૃષ્ણન, મુંબઇના એડિશનલ કમિશ્નર અશોક કામટે અને વરિષ્ઠ પોલીસ ઇન્સેપક્ટર વિજય સાલસ્કર પણ શહીદ થયા હતા.